TA WUIASIEKE
Yi Edzi Nànɔ Mawu fe Lɔlɔ̃ la Me
Nukae wòfia be woalɔ̃ Mawu?
Aleke míawɔ ayi edzi anɔ Mawu fe lɔlɔ̃ la me?
Aleke Yehowa aɖo etefe na amesiwo yi edzi nɔ efe lɔlɔ̃ la mee?
TSƆE BE èle afɔ zɔm le mɔ aɖe dzi le ŋkeke si tsi gã aɖe ɖo. Tsia ɖo ale gbegbe be xexeame tsyɔ. Dzi le dzo kem miamiamia, dziɖegbewo nu le sesẽm, eye kasia, tsia te dzadza sesĩe. Èle du dzi le bebefe aɖe dim vevie. Kaka nàkpɔa, xɔ aɖee nye ma le mɔa to. Wotui wòsẽ ŋu nyuie, mele ɖuɖum o, eye wònye tefe nyui aɖe. Àde asixɔxɔ tefe ma si nèle dedie le la ŋu lo!
2 Míele ɣeyiɣi sesẽ madeamedziwo me. Gbegblẽm ko xexeame fe nɔnɔmewo le ɖe edzi. Gake bebefe nyui aɖe li, enye sitsofe si míate ŋu anɔ, si akpɔ mía ta tso nuveviwɔame me tegbee. Eyae nye ka? De dzesi nusi Biblia fia mí: “[Magblɔ] na Yehowa be: Nye sitsofe kple nye mɔ̃ sesẽ nènye, nye Mawu, si ŋu meɖoa ŋu ɖo.”—Psalmo 91:2.
3 Bu nya mawo ŋu kpɔ! Yehowa, Wɔla kple xexeame katã fe Dziɖulagã, ate ŋu anye míafe sitsofe si míanɔ dedie le. Ate ŋu akpɔ mía ta, elabena ŋusẽ le eŋu boo wu amesiame alo nusianu si ate ŋu awɔ nuvevi mí. Ne nuvevi aɖe wɔ mí gɔ̃ hã la, Yehowa ate ŋu aɖɔ nugbegblẽawo katã ɖo. Aleke míawɔ Yehowa nanye míafe sitsofe? Ehiã be míaka ɖe eyama dzi. Gawu la, Mawu fe Nya la de dzi fo na mí be: “Midzra mia ɖokui ɖo le Mawu fe lɔlɔ̃ la me.” (Yuda 21) Ẽ, ehiã be míayi edzi anɔ Mawu fe lɔlɔ̃ la me, ahana fomedodo kplikplikpli nanɔ mía kple mía Fofo si le dzifo dome. Esia ana míaka ɖe edzi be enye sitsofe na mí. Gake aleke míawɔ fomedodo ma nanɔ mía kplii dome?
DE DZESI MAWU ƑE LƆLƆ̃ EYE NÀWƆ NU WÒASƆ ÐE ENU
4 Be míayi edzi anɔ Mawu fe lɔlɔ̃ la me ɖaa la, ehiã be míakpɔ alesi Yehowa ɖea efe lɔlɔ̃ fiaa míi la adze sii. De ŋugble le Biblia fe nufiafia siwo nèva nya le agbalẽ sia me la dometɔ aɖewo ŋu kpɔ. Yehowa si nye Wɔla la tsɔ anyigba sia na mí be wòanye míafe afe si me míanɔ ase vivi le. Ena anyigba dzi yɔ fũ kple nuɖuɖu kple tsi, dzɔdzɔmenu xɔasiwo, lã vovovowo, kple tefe dzeaniwo. Mawu, si nye Biblia la Ŋlɔla, ɖe efe ŋkɔ kple efe nɔnɔmewo fia mí. Efe Nya la ɖee fia be edɔ eya ŋutɔ Via lɔlɔ̃a ɖo ɖe anyigba dzi, eye wòɖe mɔ Yesu to fukpekpe me heku ɖe mía ta. (Yohanes 3:16) Viɖe kae míekpɔ tso efe nunana sia me? Ena mɔkpɔkpɔ mí be etsɔme nyui aɖe le mía ŋgɔ.
5 Etsɔme mɔkpɔkpɔ si le mía si la nɔ te ɖe nu bubu aɖe hã si Mawu wɔ dzi. Yehowa ɖo dziɖuɖu aɖe ɖe dzifo, si nye Mesia Fiaɖufea. Aɖe fukpekpe ɖesiaɖe ɖa kpuie eye wòana anyigba nazu paradiso. Bu eŋu kpɔ ko! Míate ŋu anɔ tefe nyui ma le tomefafa kple dzidzɔ me tegbee. (Psalmo 37:29) Hafi ɣeyiɣi ma naɖo gɔ̃ hã la, Mawu naa mɔfiame mí le alesi míanɔ agbe ɖe mɔ nyuitɔ nu fifia. Ena nunana si nye gbedodoɖa fe mɔnukpɔkpɔ hã ʋu ɖi na mí, be míate ŋu afo nu kplii faa ɣesiaɣi. Mɔ siwo nu Yehowa ɖe lɔlɔ̃ fia amefomea katã, kple wò ŋutɔ hã, le fe kpɔɖeŋu ʋɛ aɖewo koe nye esiawo.
6 Biabia vevi si ŋu wòle be nàde ŋugble le enye: Aleke mawɔ nu ɖe Yehowa fe lɔlɔ̃ la nui? Ame geɖe agblɔ be, “Ele be nye hã malɔ̃ Yehowa.” Aleae nèsena le ɖokuiwò mea? Yesu gblɔ be sedede siae nye vevitɔ kekeake, be: “Lɔ̃ [Yehowa] wò Mawu, kple wò dzi blibo kple wò luʋɔ blibo kpakple wò tamesusu blibo.” (Mateo 22:37) Nyatefee wònye be susu geɖe li siwo ta wòle be nàlɔ̃ Yehowa Mawu ɖo. Gake ɖe Yehowa lɔlɔ̃ kple dzi blibo, luʋɔ blibo, kpakple tamesusu blibo fia be nàse le ɖokui me be yelɔ̃e nenema ko evɔa?
7 Biblia la ɖee fia be lɔlɔ̃ na Mawu bia nu geɖe wu seselelãme dzro aɖe fe ame me nɔnɔ ko. Nyatefee, togbɔ be ehiã be ame nase le eɖokui me be yelɔ̃ Yehowa hã la, elɔlɔ̃ vavã fe gɔmedzedze koe seselelãme ma nye. Le kpɔɖeŋu me, ne èdi be yeado atikutsetse aɖe wòatsi la, ehiã be efe ku nanɔ asiwò. Gake ne èle atikutsetse ma dim be yeaɖu la, ɖe wòadze ŋuwò ne ame aɖe tsɔ efe ku ko de asi na wòa? Kura o! Nenema ke esese le ame ɖokui me be yelɔ̃ Yehowa Mawu nye gɔmedzedze ko. Biblia fia mí be: “Lɔlɔ̃ na Mawu enye si bena, míalé efe seawo me ɖe asi, eye efe seawo mesesẽ o.” (Yohanes I, 5:3) Be míafe lɔlɔ̃ na Mawu nanye vavãtɔ la, ke ele be wòatse ku nyui. Ele be míaɖe lɔlɔ̃ ma afia le nuwɔna ŋutɔŋutɔ me.—Mateo 7:16-20.
8 Míeɖenɛ fiana be míelɔ̃ Mawu nenye be míewɔ ɖe efe sededewo dzi hezɔ ɖe efe gɔmeɖosewo dzi. Esia wɔwɔ mesesẽ akpa o. Yehowa fe sewo menye agba kura o, ɖe wòtsɔ wo na be woakpe ɖe mía ŋu míanɔ agbe si ade mía dzi, si me dzidzɔ kple dzidzeme le boŋ. (Yesaya 48:17, 18) Ne míenɔa agbe wòsɔna ɖe Yehowa fe mɔfiamewo nu la, míeɖenɛ fiana mía Fofo si le dzifo be míekpɔa ŋudzedze ŋutɔŋutɔ ɖe nusiwo katã wòwɔ na mí ŋu. Nublanuitɔe la, ame ʋɛ aɖewo koe le xexeame egbea siwo ɖea ŋudzedzekpɔkpɔ ma fiana. Míadi gbeɖe be míanye ŋudzedzemakpɔlawo abe alesi ame aɖewo wɔ esime Yesu nɔ anyigba dzi la ene o. Yesu da gbe le ame ewo siwo ŋu anyidɔ nɔ ŋu, gake ame ɖeka pɛ koe trɔ va da akpe nɛ. (Luka 17:12-17) Míadi godoo be míanɔ abe akpedala ma ene, ke menye abe akpemadala asiekeawo ene o!
9 Ekema Yehowa fe sedede kawo dzie wòle be míawɔ ɖo? Míedzro wo dometɔ geɖe me do ŋgɔ le agbalẽ sia me xoxo, gake na míagato wo dometɔ ʋɛ aɖewo me ake. Mawu fe sededewo dzi wɔwɔe akpe ɖe mía ŋu míakpɔtɔ anɔ Mawu fe lɔlɔ̃ la me.
YI EDZI NÀNƆ TETEM ÐE YEHOWA ŊU
10 Nusɔsrɔ̃ tso Yehowa ŋu nye afɔɖeɖe vevi aɖe si akpe ɖe ŋuwò nànɔ tetem ɖe eŋu ɖaa. Enye nusi wɔwɔ mele be nàdzudzɔ gbeɖe o. Ne èle xexe le dzo fum le zã si me vuvɔ le wɔwɔm vevie la, ɖe nàgblẽ dzoa ɖi wòatsia? Ao. Ànɔ dzoa tum ɖo be wòanɔ bibim nyuie. Dzoa ate ŋu alé wò agbe ɖe te! Abe alesi ko nake naa dzo nɔa bibim ene la, nenema kee ‘Mawu ŋuti sidzedze xɔxɔ’ nana míafe lɔlɔ̃ na Yehowa dea toe.—Lododowo 2:1-5.
11 Yesu di be lɔlɔ̃ deto si le yefe nusrɔ̃lawo me na Yehowa kple na Efe Nyatefenya xɔasi la nayi edzi anɔ wo me ɖaa. Le Yesu fe tsitretsitsi megbe la, efia nu eyomedzela eve aɖewo le alesi nyagblɔɖi siwo le Hebri Ŋɔŋlɔawo me la dometɔ aɖewo va eme ɖe edzii ŋu. Dɔ kae wòwɔ ɖe wo dzi? Wogblɔ emegbe be: “Alo míafe dzi melé dzo le mía me, esi wòle nu fom na mí le mɔa dzi, eye wòle ŋɔŋlɔawo me ɖem na mí la o mahã?”—Luka 24:32.
12 Èsi nèdze nusi tututu Biblia fia sɔsrɔ̃ gɔme la, ɖe nèkpɔe be nufiafiawo lé dzi na wò, hena dzo kple lɔlɔ̃ ɖo mewò na Mawua? Ðikeke mele eme o be nenemae nèkpɔe. Nenema tututue ame geɖe hã kpɔe. Dɔ si dze ŋgɔ wò fifia enye alesi nàna lɔlɔ̃ deto ma nakpɔtɔ anɔ mewò eye nàna wòanɔ tsitsim ɖe edzi. Míadi gbeɖe be míasrɔ̃ amewo fe nɔnɔme le xexeame egbea o. Yesu gblɔe ɖi be: “Ame geɖewo fe lɔlɔ̃ nu latsi.” (Mateo 24:12) Aleke nàwɔ akpɔ egbɔ be wò lɔlɔ̃ na Yehowa kple na Biblia me nyatefeawo nu nagatsi o?
13 Yi edzi nànɔ nu srɔ̃m tso Yehowa Mawu kple Yesu Kristo ŋu. (Yohanes 17:3) De ŋugble le nusiwo srɔ̃m nèle tso Mawu fe Nya la me ŋu vevie, nànɔ ɖokuiwò biam be: ‘Nukae nya sia fiam tso Yehowa Mawu ŋu? Kpeɖodzi bubu kae esia nam si ta wòle be malɔ̃e tso dzi blibo, susu blibo, kple luʋɔ blibo me?’ (Timoteo I, 4:15) Ŋugbledede alea ana nàyi edzi alɔ̃ Yehowa vevie.
14 Nu bubu aɖe si ana nàyi edzi alɔ̃ Yehowa vevie enye be nànɔ gbedodoɖa dzi edziedzi. (Tesalonikatɔwo I, 5:17) Míesrɔ̃e le agbalẽ sia fe Ta 17 lia me be nunana xɔasi si tso Mawu gbɔe gbedodoɖa nye. Abe alesi ko amegbetɔwo dome fomedodo nyona ɖe edzi ne woɖoa dze faa ene la, nenemae mía kple Yehowa dome fomedodo hã anɔ vivim ɖe edzii ne míedoa gbe ɖa nɛ edziedzi. Ele vevie ŋutɔ be míagana míafe gbedodoɖawo nava zu kɔnu dzro aɖe ko o—wòaganye nya ɖeka mawo ke gbugbɔgagblɔ ɣesiaɣi, seselelãme alo gɔmesese vavã aɖeke manɔmee o. Ehiã be míafo nu na Yehowa abe alesi ko ɖevi dina be yeafo nu na fofoa si wòlɔ̃ vevie ene. Togbɔ be míafo nu bubutɔe hã, mele be míaɣla naneke o, eye míafo nu le anukwareɖiɖi me, wòatso dzi me na mí. (Psalmo 62:9) Ẽ, ɖokuisi Biblia nusɔsrɔ̃ wɔwɔ kple gbedodoɖa si tso dzi me nye míafe tadedeagu fe akpa veviwo, eye wokpena ɖe mía ŋu míeyia edzi nɔa Mawu fe lɔlɔ̃ la me.
KPƆ DZIDZƆ LE WÒ SUBƆSUBƆ ME
15 Ðokuisi Biblia nusɔsrɔ̃ wɔwɔ kple gbedodoɖa nye míafe subɔsubɔ fe akpa siwo wòle be míawɔ le mía ɖokui si. Gake azɔ na míabu subɔsubɔa fe akpa bubu aɖe si wòle be míawɔ le gaglãgbe ŋu: eyae nye nufofo na amewo tso míafe dzixɔsewo ŋu. Èle Biblia me nyatefea gblɔm na amewo xoxoa? Ne èle esia wɔm la, ke mɔnukpɔkpɔ tɔxɛ aɖee nye ma su asiwò. (Luka 1:74) Ne míegblɔa nyatefe si míesrɔ̃ tso Yehowa Mawu ŋu na amewo la, ke míele gome kpɔm le dɔ vevi aɖe si wode asi na Kristotɔ vavãwo katã be woawɔ la wɔwɔ me—si nye gbefãɖeɖe Mawu Fiaɖufe ŋuti nyanyuia.—Mateo 24:14; 28:19, 20.
16 Apostolo Paulo bu efe subɔsubɔdɔa nu xɔasii, eye wòyɔe be enye kesinɔnu. (Korintotɔwo II, 4:7) Nufofo na amewo tso Yehowa Mawu kple efe tameɖoɖowo ŋue nye dɔ nyuitɔ kekeake si nàte ŋu awɔ. Enye subɔsubɔ si míetsɔna nana Afetɔ nyuitɔ kekeake, si hea viɖe gãtɔ kekeake vanɛ. To dɔ sia wɔwɔ me la, ànɔ kpekpem ɖe dzianukwaretɔwo ŋu be woate ɖe mía Fofo si le dzifo ŋu eye woatrɔ ava agbe mavɔ mɔa dzi! Ðe dɔ aɖe agate ŋu ana dzidzeme wu esia? Gawu la, ɖaseɖiɖi tso Yehowa kple efe Nya la ŋu ana wò ŋutɔ wò xɔse nasẽ ɖe edzi eye wò lɔlɔ̃ na eyama nade to ɖe edzi. Eye nyae be Yehowa dea asixɔxɔ wò agbagbadzedzewo ŋu. (Hebritɔwo 6:10) Veviedodonu le dɔ sia wɔwɔ me akpe ɖe ŋuwò nàyi edzi anɔ Mawu fe lɔlɔ̃ la me.—Korintotɔwo I, 15:58.
17 Ele vevie be míaɖo ŋku edzi be Fiaɖufegbefãɖeɖedɔa hiã kpata. Biblia la gblɔ be: “Ðe gbefã nya la, nɔ edzi.” (Timoteo II, 4:2) Nukatae wòhiã kpata egbea be míaɖe gbefã? Mawu fe Nya la gblɔ na mí be: “Yehowa fe ŋkeke gã la tu afe, etu afe, eye wòle du dzi ŋutɔ.” (Zefanya 1:14) Ẽ, ɣeyiɣi si Yehowa ahe nuɖoanyi blibo sia ava nuwuwui la le afe tum kabakaba. Ehiã be woaxlɔ̃ nu amewo! Ehiã be woanya be fifiae nye ɣeyiɣi si wòle be woatia Yehowa be wòanye wofe Dziɖulagã. Nuwuwua “mahe ɖe megbe o.”—Xabakuk 2:3.
18 Yehowa di be míafo fu ɖekae kple Kristotɔ vavãwo asubɔ ye. Le ema ta efe Nya la gblɔ na mí be: “[Mina] míalé ŋku ɖe mía nɔewo ŋu, bena míade dzi fo na mía nɔewo le lɔlɔ̃ kple dɔ nyui wɔwɔ me, eye míagagblẽ mía ŋutɔwo míafe fufofewo ɖi, abe alesi ame aɖewo wɔna ene o, ke boŋ míaxlɔ̃ nu mía nɔewo, eye míawɔ esia geɖe wu, zi alesi miekpɔ bena, ŋkeke la le ɖoɖom la.” (Hebritɔwo 10:24, 25) Ne míefo fu kple hati Kristotɔwo le kpekpewo me la, mɔnukpɔkpɔ nyui aɖe sua mía si be míasubɔ mía Mawu lɔlɔ̃a ɖekae. Míetua mía nɔewo ɖo hedea dzi fo na mía nɔewo hã.
19 Ne míewɔa ɖeka kple Yehowa subɔla bubuwo la, míenaa lɔlɔ̃ kple xɔlɔ̃wɔwɔ si le hamea me tɔwo dome la me sẽna ɖe edzi. Ele vevie be míafe ŋku nanɔ mía nɔviwo fe nɔnɔme nyuiwo ŋu, elabena míafe nɔnɔme nyuiwoe Yehowa kpɔna. Mèganɔ mɔ kpɔm be nɔviwò xɔsetɔwo nawɔ nusianu wòade blibo o. Ðo ŋku edzi be mí katã míafe gbɔgbɔmeŋgɔyiyi le vovovo, eye be mía dometɔ ɖesiaɖe wɔa vodada. (Kolosetɔwo 3:13) Dze agbagba nàna fomedodo kplikplikpli nanɔ mia kple amesiwo hã lɔ̃ Yehowa vevie la dome, eye àkpɔe be àyi edzi anɔ tsitsim le gbɔgbɔ me. Ẽ, Yehowa subɔsubɔ ɖekae kple gbɔgbɔ me nɔviŋutsuwo kple nɔvinyɔnuwo akpe ɖe ŋuwò nàyi edzi anɔ Mawu fe lɔlɔ̃ la me. Aleke Yehowa aɖo etefe na amesiwo subɔe nutefewɔwɔtɔe eye woyi edzi nɔ efe lɔlɔ̃ la me?
MINYÃ “AGBE VAVÃ LA”
20 Yehowa atsɔ agbe aɖo etefe na esubɔla wɔnutefewo, gake agbe ka fomevie wòanye? Bu nya sia ŋu kpɔ: Ðe nèle agbe ŋutɔŋutɔ fifia? Mía dometɔ geɖe agblɔ be ẽ, míele agbe. Míagblɔ be esi míenya le ya gbɔm, le nu ɖum, hele nu nom ko la, ke efia be míele agbe. Eye ne dzi le mía dzɔm ŋutɔ la, míegblɔna be, “Agbee le vivim ŋutɔŋutɔ alea!” Gake Biblia la ɖee fia be le susu vevi aɖe nu la, amegbetɔ aɖeke meli egbea si le agbe ŋutɔŋutɔ o.
21 Mawu fe Nya la le nu xlɔ̃m mí be ‘míaminyã agbe vavã la.’ (Timoteo I, 6:19) Nya mawo fia be “agbe vavã la” nye nane si dzi míele mɔ kpɔm be míafe asi nasu le ɣeyiɣi si gbɔna me. Ẽ, ne míeva de blibo la, ekema míanɔ agbe si woyɔna be agbe ŋutɔŋutɔ, elabena ɣemaɣi míanɔ agbe abe alesi Mawu ɖoe tso gɔmedzedzea ene. Ne míele agbe le paradisonyigba dzi le lãmesẽ, ŋutifafa, kple dzidzɔ blibo me la, ekema mlɔeba míase vivi le “agbe vavã la” me—si nye agbe mavɔ. (Timoteo I, 6:12) Ðe menye mɔkpɔkpɔ nyui ŋutɔ aɖee nye ma oa?
22 Aleke míawɔ be ‘míafe asi nasu agbe vavã la dzi’? Paulo xlɔ̃ nu Kristotɔwo esime wònɔ nya sia ke gblɔm, be ‘woawɔ nusi nyo,’ eye be “woanye kesinɔtɔwo le nu nyui wɔwɔ me.” (Timoteo I, 6:18) Eyata eme kɔ fã be akpa gãtɔ aku ɖe alesi míetsɔa nyatefenya siwo míesrɔ̃ le Biblia me la dea dɔwɔwɔ mee dzi. Gake ɖe Paulo fe nyawo fia be míate ŋu akpɔ fetu si nye “agbe vavã la” to dɔ nyuiwo wɔwɔ mea? Ao, elabena Mawu fe “amenuvevenunana” koŋue awɔe be mɔkpɔkpɔ wɔnuku ma nasu ame si. (Romatɔwo 5:15) Gake enye dzidzɔ na Yehowa be yeaɖo etefe na amesiwo subɔa ye le nutefewɔwɔ me. Edi be nànɔ “agbe vavã la.” Amesiwo yi edzi nɔ Mawu fe lɔlɔ̃ la me akpɔ agbe mavɔ ma, si me dzidzɔ kple ŋutifafa anɔ ɖaa.
23 Anyo be mía dometɔ ɖesiaɖe nabia eɖokui be, ‘Ðe mele Mawu subɔm wòsɔ ɖe alesi wòdii le Biblia me nua?’ Ne míedzroa mía ɖokui me gbesiagbe, hekana ɖe edzi be ŋuɖoɖoa enye ẽ la, ekema míele mɔ dzɔdzɔea dzi. Míate ŋu aka ɖe edzi be Yehowa enye míafe sitsofe. Akpɔ efe ame wɔnutefewo ta dedie le nuɖoanyi xoxo sia fe ŋkeke mamlɛ siwo me xaxawo bɔ ɖo la me. Yehowa ana ɖeɖekpɔkpɔ hã mí ayi efe ŋutikɔkɔe nuɖoanyi yeye si gogo ŋutɔ fifia me. Aleke gbegbe wòavivi mía nui be míakpɔ ɣeyiɣi mae nye si! Eye aleke gbegbe dzi adzɔ míi enye si be míewɔ nyametsotso nyuitɔwo le ŋkeke mamlɛ siawo me! Ne èwɔ tiatia siawo fifia la, àse vivi le “agbe vavã la” me, eye ànɔ agbe abe alesi Yehowa Mawu ɖoe tso gɔmedzedzea me ene, yi ɖe mavɔmavɔ me!
NUSI BIBLIA FIA
- Míeɖenɛ fiana be míelɔ̃ Mawu vavã nenye be míewɔna ɖe efe sededewo dzi hezɔna ɖe efe gɔmeɖosewo dzi.—Yohanes I, 5:3.
- Ne míesrɔ̃a Mawu fe Nya la, doa gbe ɖa na Yehowa tso dzi me, fiaa nu amewo tso eyama ŋu, hewɔa ɖeka subɔnɛ le Kristotɔwo fe kpekpewo me la, ana míakpɔtɔ anɔ Mawu fe lɔlɔ̃ la me.—Mateo 24:14; 28:19, 20; Yohanes 17:3; Tesalonikatɔwo I, 5:17; Hebritɔwo 10:24, 25.
- Mɔkpɔkpɔ le amesiwo yia edzi nɔa Mawu fe lɔlɔ̃ la me si be woase vivi le “agbe vavã la” me.—Timoteo I, 6:12, 19; Yuda 21.
Nyabiasewo
1, 2. Afikae míate ŋu akpɔ sitsofe nyui aɖe le egbea?
3. Aleke míawɔ Yehowa nanye míafe sitsofe?
4, 5. Mɔ siwo nu Yehowa ɖe lɔlɔ̃ fia mí le dometɔ aɖewo ɖe?
6. Aleke nàwɔ nu ɖe lɔlɔ̃ si Yehowa ɖe fia wò la nui?
7. Ðe lɔlɔ̃ na Mawu bia nu geɖe wu seselelãme dzro aɖe koa? Ðe eme.
8, 9. Aleke míate ŋu aɖee afia be míelɔ̃ Mawu eye míenye akpedalawo?
10. Ðe nusita wòle vevie be míayi edzi anɔ Yehowa Mawu ŋuti sidzedze xɔm la me.
11. Dɔ kae Yesu fe nufiafia wɔ ɖe eyomedzelawo dzi?
12, 13. (a) Aleke ame akpa gãtɔ fe nɔnɔme le egbea le lɔlɔ̃ na Mawu kple na Biblia la gome? (b) Aleke míawɔ akpɔ egbɔ be míafe lɔlɔ̃ nu nagatsi o?
14. Aleke gbedodoɖa ate ŋu akpe ɖe mía ŋu míayi edzi alɔ̃ Yehowae?
15, 16. Nukata wòsɔ be míabu Fiaɖufegbefãɖeɖedɔa be enye mɔnukpɔkpɔ gã kple kesinɔnu?
17. Nukatae Kristotɔwo fe gbefãɖeɖedɔa hiã kpata egbea?
18. Nukatae wòle be míafo fu ɖekae kple Kristotɔ vavãwo asubɔ Yehowa?
19. Aleke míawɔ ana lɔlɔ̃ kple xɔlɔ̃wɔwɔ si le Kristotɔwo fe hamea me tɔwo dome la me nasẽ ɖe edzi?
20, 21. Nukae nye “agbe vavã la,” eye nukata wònye mɔkpɔkpɔ nyui ŋutɔ aɖe?
22. Aleke nàwɔ be ‘wò asi nasu agbe vavã la dzi’?
23. Nukata wòle vevie be míayi edzi anɔ Mawu fe lɔlɔ̃ la me?
ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn